Årets sandfordring er nemlig slet ikke i gang endnu. Det hænger sammen med, at finansloven endnu ikke er vedtaget, det er nemlig derfra en del af pengene til sandet skal komme. Resten betaler Hjørring Kommune. Det får dog ikke bekymringerne til at forsvinde hos formanden for turistforeningen, Svend Bjørnager. - Vi er bekymrede over, om vi når at få sandfordringen og tilstrækkelig med kystbeskyttelse inden sommer. Som her ser ud nu, er der ingen strand tilbage i Lønstrup, og jeg forstår ikke de lokale politikere, at de ikke presser på overfor Folketinget, så vi er sikret den kystbeskyttelse, som vi mange år har været i gang med, siger Svend Bjørnager. Formanden for det kommunale plan - og miljøudvalg, Per Harfeld (Venstre), forstår ikke bekymringen i Lønstrup. - Det er jo ikke sådan, at vi har sagt, at vi ikke vil sandfordre i år. Hjørring Kommune står ved den del af aftalen, vi har ansvaret for, men vi har en finanslov, som vi lige skal have på plads først, og så kører vi, siger Per Harfeld. Svend Bjørnager påpeger, at Lønstrup sætter hele sit ry som turiststed over styr, hvis ikke sandet kommer i tide. - Det er et kapløb mod tiden at få sandfordringen i gang, siger formanden for turistforeningen i Lønstrup.

Opsummering:
Turistforeningen i Lønstrup er bekymret for, om byen i år når at få en sandfyldt strand gjort klar til årets sommerturister.